Voëltjie fluit Siya Kolisi is nuwe BokkapteinSiya Kolise – dalk Bokkaptein. (Foto: Twitter) Moenie verbaas wees as die nuwe Springbokafrigter, Rassie Erasmus, die Stormers se Siya Kolisi as sy nuwe Springbokkaptein aanwys nie. Dit sal veral in die Kaap ʼn gewilde keuse wees en Erasmus sal die regte knoppies in sy eerste jaar druk. Kolisi se aanstelling as die 60ste Springbokkaptein is dalk genoodsaak omdat die huidige kaptein, Eben Etzebeth, nog beseer is en só ook Warren Whiteley. Erasmus het reeds sy eerste Bok-oefenkamp vir April beplan en soos ek hom ken, sal hy nie lank wag voordat hy sy kaptein aanwys nie. Etzebeth het nie oortuig sedert hy by Whiteley ná verlede jaar se derde toets teen Frankryk oorgeneem het nie. Ja, ja, ja, dit was onder Allister Coetzee se afrigting, maar kom ons wees eerlik, die Springbokke het ook nie oortuig nie. Onder Etzebeth kon die Bokke slegs vyf uit 11 toetse wen vir ʼn wenpersentasie van 45,4%. Die Superspens waar Erasmus vir sy kandidate moet gaan delf, is maar bra leeg, soos ʼn kos- en yskas ʼn paar dae voor betaaldag. Kolisi (Stormers), Burger Odendaal (Bulls), Ruan Botha (Sharks) en Franco Mostert (Lions) is die vier Superspanne se huidige kapteins, en Francois Venter lei die Cheetahs in die Pro14-reeks. Net Kolisi is seker van sy plek in die Bokke se beginspan en skakel die ander kandidate dus uit. Wat in Kolisi se guns tel, is dat Erasmus vertroud met hom is, want hy het hom as’t ware by die Westelike Provinsie en Stormers grootgemaak sedert Kolisi die eerste keer in 2010 vir die WP begin speel het. Erasmus sal na alle waarskynlikheid twee kapteins (absurd) moet aanwys, een vir die toets teen Wallis op 2 Junie in Washington en dan die ander een vir die eerste in die reeks van drie toetse van 9 Junie af teen Engeland. Oorsee is Duane Vermeulen (Toulon), Pat Lambie (Racing 92) en Bismarck du Plessis (Montpellier) op die kortlys vir die Walliese toets, maar die kans is goed dat hulle op dieselfde dag in die eindstryd van die Franse Top14-reeks betrokke sal wees.